b'\n_START_ARTICLE_\nMarbre negre d\'Ashford\n_START_SECTION_\nHist\xc3\xb2ria\n_START_PARAGRAPH_\nL\'\xc3\xbas decoratiu del marbre natural local s\'ha confirmat gr\xc3\xa0cies a troballes prehist\xc3\xb2riques, tot i que el primer consumidor del qual se\'n t\xc3\xa9 const\xc3\xa0ncia \xc3\xa9s Bess de Hardick, l\'any 1580._NEWLINE_Henry Watson, l\'oncle del ge\xc3\xb2leg de Derbyshire White Watson, \xc3\xa9s considerat una de les figures clau en el desenvolupament de la ind\xc3\xbastria local d\'incrustacions de marbre negre d\'Ashford durant els anys 1750. Tenia en propietat un mol\xc3\xad alimentat per aigua a Ashford-in-the-Water._NEWLINE_A finals del segle XVIII i principis del XIX, el comer\xc3\xa7 de gerros, obeliscs i altres objectes decoratius fets de marbre negre d\'Ashford fou molt pr\xc3\xb2sper. John Mawe tenia un museu a Matlock Bath que feia negocis en marbre negre i Ann Rayner gravava imatges en marbre negre usant diamant. Existeixen molts exemples de marbre negre incrustat i gravat en col\xc2\xb7leccions locals, incloent-n\'hi d\'exposats al Derby Museum and Art Gallery, al Museu de Buxton i a la Chatsworth House. L\'any 2009 es van extreure grans blocs de marbre negre d\'Ashford durant uns treballs prop de la casa p\xc3\xbablica Seven Stars, prop de Derby. El pla era posar-los a subhasta, ja que el marbre negre sense treballar \xc3\xa9s molt rar. S\'especulava que les roques havien estat abandonades quan un treballador de marbre negre d\'Ashford va abandonar la regi\xc3\xb3 durant els anys 1880.\n_START_SECTION_\nGeologia\n_START_PARAGRAPH_\nTot i que se\'l refereix com a marbre, la roca \xc3\xa9s d\'origen purament sedimentari. \xc3\x89s una pedra calc\xc3\xa0ria carbon\xc3\xadfera, fosca, de gra fi i rica en betum, la qual cosa li confereix la seva coloraci\xc3\xb3 gris fosc que es torna negra lluent quan es poleix i es tracta la superf\xc3\xadcie. L\'origen primari d\'aquesta roca era la Mina d\'Arrock, i m\xc3\xa9s tard \xe2\x80\x94a partir de 1832\xe2\x80\x94 fou la Plantaci\xc3\xb3 Rookery, propera a l\'anterior i propera tamb\xc3\xa9 a Ashford-in-the-Water.\n_START_SECTION_\nT\xc3\xa8cniques de fabricaci\xc3\xb3\n_START_PARAGRAPH_\nLa pedra calc\xc3\xa0ria es pot transformar amb un torn per crear gerros, espelmatoris i d\'altres objectes similars, o b\xc3\xa9 serrat per produir objectes suaus i plans com obeliscs. El Museu de Derby cont\xc3\xa9 col\xc2\xb7leccions d\'objectes treballats i treballats en part de marbre negre d\'Ashford adquirits en una botiga d\'inscrustacions propietat de la fam\xc3\xadlia Tomlinson. Inclou una gran varietat de peces pretallades preparades per ser incrustades en un rerefons de marbre negre. Objectes com Myosotis i lliris de maig eren representats sovint. Les roques de color que s\'incrustaven en el marbre negre eren minerals grisos, blaus i liles de Monyahs; rosewood de Nettler Dale (Sheldon), que consistia en capes vermelles i blanques; baritines; fluorita lila i groga que feia Blue John, de Castleton; i la roca Birds-Eye, que tenia un disseny fet a partir de f\xc3\xb2ssils. El mineral m\xc3\xa9s rar era conegut com a Duke\'s Red i era tan valu\xc3\xb3s que estava guardat a la Chatsworth House._NEWLINE_En les darreries dels anys 1780 el ge\xc3\xb2leg de Derbyshire White Watson va comen\xc3\xa7ar a crear taules geol\xc3\xb2giques explicat\xc3\xb2ries fent servir marbre negre d\'Ahsford amb incrustacions d\'altres roques locals; representava aix\xc3\xad els estrats de les roques en diferents parts del pa\xc3\xads. El Derby Museum and Art Gallery t\xc3\xa9 un diagrama d\'Ecton Hill fet de marbre negre d\'Ashford i d\'altres minerals._NEWLINE_William Martin, que havia treballat amb Watson, va escriure el primer estudi cient\xc3\xadfic sobre f\xc3\xb2ssils. En la seva obra Petrifacta Derbiensia explica que l\'oncle i els treballadors de Watson a la f\xc3\xa0brica de marbre negre anomenaven a alguns dels f\xc3\xb2ssils "cues de cocodril" degut a la semblan\xc3\xa7a entre ells._NEWLINE_L\'art d\'incrustar marbre negre fou recomen\xc3\xa7at en la d\xc3\xa8cada dels 90 per Don Edwards, que portava una botiga de roques i minerals al poble de Tideswell, a Derbyshire. El 2006 s\'anunci\xc3\xa0 que el Museu de Buxton havia comprat la col\xc2\xb7lecci\xc3\xb3 de marbre negre del llegat de John Michael Tomlinson: havia passat m\xc3\xa9s de cinquanta anys fent la col\xc2\xb7lecci\xc3\xb3 despr\xc3\xa9s d\'haver descobert que els seus avantpassats s\'havien dedicat a la ind\xc3\xbastria del marbre negre d\'Ashford.'